1. **Osobitná časť**

**K § 1**

Ustanovuje sa výška úhrady za zdravotnú starostlivosť, ktorú uhrádza zdravotná poisťovňa poskytovateľovi zubno-lekárskej pohotovostnej služby a poskytovateľovi ambulantnej pohotovostnej služby za poskytnuté zdravotné výkony v rámci ambulantnej zdravotnej starostlivosti ustanovené v Katalógu zdravotných výkonov. Katalóg zdravotných výkonov obsahuje platný zoznam zdravotných výkonov. Príloha návrhu nariadenia vlády obsahuje bodové hodnoty zdravotných výkonov, ktoré sú ustanovené v Katalógu zdravotných výkonov.

**K § 2**

Výška úhrady pozostáva z dvoch zložiek a to z výkonovej zložky a z mesačnej paušálnej platby na poistenca Ustanovuje sa základ pre výpočet výšky úhrady zdravotnej poisťovne za poskytovanie zubno-lekárskej pohotovostnej služby ako súčin bodového ohodnotenia zdravotného výkonu a výšky úhrady za jeden bod, pričom bodové ohodnotenie zdravotných výkonov poskytovaných v ambulantnej zdravotnej starostlivosti, ktoré sú ustanovené v Katalógu zdravotných výkonov, je uvedené v prílohe návrhu nariadenia vlády. Nariadenie vlády ustanovuje maximálnu výšku úhrady za jeden bod zdravotného výkonu poskytovaného poskytovateľom zubno-lekárskej pohotovostnej služby v rámci špecializovanej zubno-lekárskej ambulantnej zdravotnej starostlivosti vo výške 0,029875 eura.

K výkonovej zložke úhrady sa pripočítava maximálna výška úhrady na jedného poistenca verejného zdravotného poistenia vo výške 0,032862 eura na jedného poistenca verejného zdravotného poistenia mesačne.

**K § 3**

Výška úhrady pre ambulanciu pevnej ambulantnej pohotovostnej služby pozostáva z dvoch zložiek a to z mesačnej paušálnej platby na ambulanciu pevnej ambulantnej pohotovostnej služby a z výkonovej zložky. Ustanovuje sa výška paušálnej úhrady za zdravotnú starostlivosť, ktorú uhrádza zdravotná poisťovňa poskytovateľovi pevnej ambulantnej pohotovostnej služby pre dospelých a poskytovateľovi pevnej ambulantnej pohotovostnej služby pre deti a dorast. Na zabezpečenie poskytovania zdravotnej starostlivosti ambulanciou pevnej ambulantnej pohotovostnej služby pre dospelých a ambulanciou pevnej ambulantnej pohotovostnej služby pre deti a dorast sa ustanovuje mesačná paušálna úhrada na jednu ambulanciu pevnej ambulantnej pohotovostnej služby vo výške 8 288 eur mesačne na jednu ambulanciu pevnej ambulantnej pohotovostnej služby.

K paušálnej zložke úhrady sa pripočítava výkonová zložka úhrady, pričom minimálna výška úhrady za jeden bod zdravotného výkonu poskytovaného v rámci všeobecnej ambulantnej zdravotnej starostlivosti organizátorom, ktorý má povolenie na prevádzkovanie ambulancie pevnej ambulantnej pohotovostnej služby pre dospelých alebo ambulancie pevnej ambulantnej pohotovostnej služby pre deti a dorast je vo výške 0,019916 eura.

Výška úhrady zdravotnej poisťovne za výkonovú zložku úhrady je naviazaná na ustanovenú výšku paušálnej úhrady. Ustanovuje sa, že zdravotná poisťovňa uhrádza organizátorovi úhradu za zdravotné výkony poskytnuté ambulanciou pevnej ambulantnej pohotovostnej služby vo výške rozdielu, o ktorý úhrada za poskytnuté zdravotné výkony vypočítaná podľa pravidiel pre určenie výšky úhrady za poskytnutý výkon presiahne ustanovenú pevnú výšku paušálnej úhrady. Ak je úhrada za poskytnuté výkony nižšia alebo rovná výške pevnej paušálnej úhrady, zdravotná poisťovňa uhradí poskytovateľovi pevnej ambulantnej pohotovostnej služby len paušálnu úhradu. Navrhovaným spôsobom financovania ambulancií pevnej ambulantnej pohotovostnej služby sa zabezpečí primerané finančné ohodnotenie pre všetky ambulancie pevnej ambulantnej pohotovostnej služby, najmä pre ambulancie pevnej ambulantnej pohotovostnej služby s nižšou výkonovou zložkou úhrady a zároveň je ponechaná úhrada výkonovej zložky, ktorá presahuje paušálnu úhradu pre ambulancie pevnej ambulantnej pohotovostnej služby s vyššou výkonovou zložkou úhrady.

Ak ide o poskytovanie návštevnej ambulantnej pohotovostnej služby, k výške úhrad za zdravotnú starostlivosť sa pripočítava maximálna výška úhrady za dopravu lekára za jeden kilometer jazdy.

**K § 4**

Ustanovuje sa minimálna výška úhrady za jeden bod zdravotného výkonu poskytovaného v rámci všeobecnej ambulantnej zdravotnej starostlivosti organizátorom, ktorý má povolenie na prevádzkovanie ambulancie doplnkovej ambulantnej pohotovostnej služby pre dospelých alebo ambulancie doplnkovej ambulantnej pohotovostnej služby pre deti a dorast vo výške 0,019916 eura.

Výška úhrady pre ambulanciu doplnkovej ambulantnej pohotovostnej služby pozostáva len z výkonovej zložky úhrady.

**K § 5**

Ustanovuje sa, že výška úhrad podľa § 2 až 4 nezahŕňa náklady na lieky zaradené do zoznamu liekov s úradne určenou cenou a náklady na lieky zaradené do zoznamu kategorizovaných liekov, ktoré sa vykazujú zdravotnej poisťovni poistenca na osobitnom zúčtovacom doklade.

**K § 6**

Ustanovuje sa účinnosť nariadenia.

**K prílohe**

Príloha obsahuje bodové hodnoty zdravotných výkonov podľa jednotlivých kódov zdravotných výkonov.